Selgus, et Sebastian Vettel on veel täiesti suuteline vormel 1 auto roolis võidusõite võitma. Aga Ferrari kolmanda järjestikuse võidu taamal astus Lewis Hamilton jälle sammu MM-tiitlile lähemale.
Kui maailm esmaspäeva hommikul ärkas, vangutasid kõik pead ja laiutasid käsi. Kuidas sai juhtuda, et treeningute põhjal selge favoriit olnud Mercedes ei pääsenud Singapuri Grand Prix’l isegi esikolmikusse? Kuidas Red Bull ühel endale sobivaimal rajal millegagi silma ei paistnud? Kuidas eeldatav kolmas viiul Ferrari sai kaksikvõidu, mida Singapuri GP 12-aastases ajaloos polnud veel keegi suutnud? Kuidas küll kvalifikatsiooni võitnud Charles Leclerc teiseks vangerdati? Ning kuidas sarihädavares Sebastian Vettel igas mõttes ülikeeruka võistluse võitis?